Informácia 
o priebehu a výsledkoch 36. zasadnutia Valného zhromaždenia Medzinárodnej organizácie civilného letectva
Montreal, 18. 9. - 28. 9. 2007

36. Valné zhromaždenie ICAO

	V dňoch 18. 9. - 28. 9. 2007 sa uskutočnilo 36. Valné zhromaždenie Medzinárodnej organizácie civilného letectva (ďalej „36. VZ ICAO“). Rokovania sa zúčastnili  delegácie 179 členských štátov ICAO a pozorovatelia 36 medzinárodných organizácií. Išlo o doteraz najpočetnejšie zastúpenie v histórii ICAO – celkom 1488 účastníkov.
Delegáciu Slovenskej republiky viedol generálny riaditeľ sekcie civilného letectva  a vodnej dopravy MDPT SR, členmi delegácie boli striedavo zástupcovia MDPT SR a ZÚ SR v Ottawe.

	Rokovanie 36. VZ ICAO pracovalo formou plenárnych zasadnutí a v  piatich súbežne zasadajúcich pracovných orgánoch (Výkonný výbor, Technická komisia, Ekonomická komisia, Právna komisia, Administratívna komisia) a pracovných skupinách, ktoré boli vytvorené ad hoc v rámci niektorých komisií. Bola ustanovená aj komisia pre plné moci. Celkovo bolo prerokovaných 61 bodov programu, ktoré zachytili celé spektrum činnosti ICAO od ostatného VZ a určili jeho smerovanie na nasledujúce trojročné obdobie. 36. VZ ICAO zároveň schválilo ročné správy o činnosti Rady ICAO za roky 2004 - 2007 a rozpočet organizácie viazaný na program činností na roky 2008 - 2010, revíziu rezolúcií VZ, zvolilo Radu ICAO a schválilo záverečné správy jednotlivých pracovných orgánov.

	Atmosféra celého rokovania bola pracovná a vysoko profesionálna.

	Rokovanie otvoril prezident Rady ICAO Roberto Kobeh González. S príhovormi vystúpili primátor mesta Montrealu p. Gérald Tremblay, ministerka medzinárodných vzťahov provincie Quebec p. Monique Gagnon-Tremblay a minister dopravy Kanady p. Lawrence Cannon.

	Za prezidenta Valného zhromaždenia a predsedu Výkonného výboru bol aklamáciou zvolený p. Jefry N. Shane (USA). Za prvého až štvrtého vice-prezidenta 36. VZ ICAO boli zvolení: pán K. Larsen (Dánsko), p. Abdullah Muhammad Noor Rehaimi (Saudská Arábia), p. Raymundo Magno (Brazília) a p. Torrance Lewis (Jamajka).  

Predsedom Technickej komisie bola zvolená p. Margaret Munyagi (Tanzánia), Právnej komisie p. Tan Siew Huay (Singapur), Ekonomickej komisie p. R. K. Singh (India) a Administratívnej komisie pani E. Chiavarelli (Taliansko). Do výboru pre plné moci boli delegovaní zástupcovia delegácií Afganistanu, Kolumbie, Pobrežia slonoviny, Maďarska a Vietnamu pod predsedníctvom p. Ilva Restrepo Arias (Kolumbia).

	Pozornosť VZ a jeho pracovných komisií sa upriamila najmä na:

-	Výsledky a zdokonalenie systému auditov bezpečnosti a  bezpečnostnej ochrany civilného letectva, ich prípadné rozšírenie, zdokonalenie ICAO štandardov a zvýšenie efektívnosti činnosti ICAO.
-	Plnenie finančných záväzkov členských krajín a správu o osobitných zjednaniach v tejto oblasti, technickú pomoc poskytovanú ICAO na základe mechanizmu UNDP.
-	Ochranu životného prostredia (hluk, emisie), politiku v oblasti riadenia navigačných systémov a poskytovania navigačných služieb.
-	Zhodnotenie vývoja leteckej dopravy s dôrazom na liberalizačné trendy, najmä vplyv liberalizácie na bezpečnosť a bezpečnostnú ochranu.
-	Zhodnotenie právneho rámca civilného letectva s dôrazom na vytváranie globálneho  systému predpisovej základne prostredníctvom štandardov obsiahnutých v 18 prílohách Medzinárodného dohovoru o civilnom letectve (Chicago, 1944).
-	Schválenie rozpočtu ICAO na r. 2008-2010 vo väzbe na programový balík.
-	Voľby do Rady ICAO.

V súvislosti s rozpočtom pre roky 2008 - 2010 boli veľmi zodpovedne zvažované spôsoby finančného krytia jednotlivých programov tak, aby neboli dotknuté audity bezpečnosti a  bezpečnostnej ochrany. Pozitívne boli hodnotené redukcie nákladov súvisiace s činnosťou administratívnych útvarov ICAO, čo znamená napr. aj to, že sa obmedzuje počet výtlačkov ICAO dokumentov, ktoré sú štátom zasielané v rámci práv člena organizácie, a niektoré štáty dobrovoľne prispievajú na prekladateľské činnosti (napr. do arabského jazyka). Využíva sa elektronická komunikácia a internet.

Voľby do Rady ICAO

	Radu ICAO tvorí 36 členských štátov. Jej úlohou je riadiť organizáciu medzi zasadnutiami VZ ICAO. Voľby do  Rady ICAO sa uskutočňujú v troch častiach s cieľom zabezpečiť jej vyvážené zloženie. Podľa predpokladu nenastala žiadna významná zmena v obsadení I. a II. časti.  Do Rady boli zvolené krajiny, ktoré sú stálymi členmi týchto skupín, resp. nové krajiny na základe rotačného princípu. V súlade s článkom 50(b) Dohovoru predstavuje prvá časť Rady štáty s rozhodujúcim významom pre leteckú dopravu (11 miest – Austrália*, Brazília*, Čína*, Francúzsko*, Japonsko*, Kanada*, Rusko*, Nemecko*, Taliansko*, USA* a V. Británia*), druhá časť štáty s najväčším prínosom pre zabezpečenie zariadení pre medzinárodnú leteckú navigáciu (12 miest - Argentína*, Švajčiarsko, Venezuela, Egypt*, Island, India*, Mexiko*, Nigéria*, Saudská Arábia*, Singapúr*, Južná Afrika* a Španielsko*). 

(* sú označené krajiny, ktoré boli v Rade ICAO v ostatnom volebnom období)

Delegácia SR veľmi pozorne sledovala voľby do tretej časti, ktorú tvoria štáty inak nezaradené, ktorých zvolenie do Rady ICAO zabezpečí náležité zastúpenie všetkých geografických oblastí sveta. Kľúčovým momentom pre rotačnú skupinu CERG, ktorú tvoria Česká republika, Maďarsko, Slovenská republika, Rumunsko a Slovinsko, bolo zvolenie Rumunska za člena Rady. Podľa dohodnutého rotačného princípu kandidovalo po Maďarsku, ktoré bolo členom Rady v  ostatnom funkčnom období. V tejto časti kandidovalo na 13 miest 17 kandidátov. Pre zvolenie bolo potrebných 86 hlasov. S potešením konštatujeme, že kandidát CERG – Rumunsko - sa umiestnil veľmi dobre s druhým najvyšším počtom hlasov 137 a Slovensko tak sprostredkovane participuje na činnosti Rady ICAO.

Výsledky volieb do tretej časti (13 miest):

Kamerun*, Dominikánska republika, Ekvádor, Salvádor, Ghana*, Malajzia, Namíbia, Kórea*, Rumunsko,  Tunisko*), Uganda, Spojené arabské emiráty a Uruguaj.

(* sú označené krajiny, ktoré boli v Rade ICAO v ostatnom volebnom období) 

Poradie podľa počtu hlasov:

1.	Tunisko  - 144
2.	Rumunsko  - 137
3.	Namíbia - 137
4.	Ghana – 130
5.	Kamerun – 124
6.	Kórea - 124
7.	Uganda – 118
8.	Ekvádor – 112
9.	Uruguaj – 111
10.	SAE – 108
11.	Salvádor – 96
12.	Dominikánska republika - 93
13.	Malajzia – 92
----------------------------------
14.	Libanon – 89
15.	Pakistan – 85
16.	Trinidad a Tobago – 84
17.	Indonézia – 68

Rada ICAO na svojom zasadnutí  21. novembra 2007 jednohlasne opätovne zvolila za svojho prezidenta reprezentanta Mexika Dr. Roberta Kobeh Gonzálesa, ktorého mandát je 3 roky. 

Ďalšie VZ ICAO sa uskutoční o  tri roky, t. j. v  r. 2010. Podľa dohodnutého rotačného spôsobu by mala kandidovať za CERG Slovenská republika. Z doterajšieho priebehu obsadzovania Rady ICAO je zrejmé, že budúcnosť je v spolupráci krajín v rámci rotačných skupín, ktoré umožňujú účasť širšieho spektra štátov, a že účasť na práci v Rade ICAO je nie len otázkou prestíže krajiny, ale aj prezentáciou úrovne civilného letectva v danej krajine. Takto vníma presadzovanie svojich regionálnych záujmov v Rade ICAO aj Európska únia. 

Nakoľko už jednu takúto skúsenosť máme (r. 1998-2001), je nutné na túto tradíciu nadviazať.  

Koordinácia ECAC/EÚ a EÚ/ČŠ

	Zástupcovia SR sa pravidelne zúčastňovali každodenných koordinačných porád ECAC/EÚ a osobitných stretnutí krajín EÚ, v rámci ktorých boli formulované spoločné stanoviská európskeho regiónu v úzkej súčinnosti s  EÚ prezentovanou okrem zástupcu Európskej komisie zástupcom Portugalska, ktoré v tom čase predsedalo EÚ. V osobitných prípadoch boli formulované stanoviská len EÚ (napr. ochrana životného prostredia). 

Cena Edwarda Warnera

	Pri príležitosti konania 36. VZ ICAO sa uskutočnilo dňa 18. septembra 2007 slávnostné odovzdanie ceny Edwarda Warnera profesorovi  MUDr. Silvio Finkelsteinovi  za priekopnícku činnosť a prínos v oblasti leteckej medicíny a jeho dôležitý prínos pre bezpečnosť medzinárodného civilného letectva. Je autorom základného manuálu týkajúceho sa leteckej medicíny (Manual of the Civil Aviation Medicine), otcom a propagátorom myšlienky nefajčiarskych letov, autorom výukových a  výcvikových programov pre leteckú medicínu, autorom štúdie o  šírení prenosných chorôb vrátane vtáčej chrípky leteckou dopravou. 

Bilaterálne rokovania

	Vzhľadom k reprezentatívnemu zastúpeniu predstaviteľov civilného letectva na najvyššej úrovni bolo 36. VZ ICAO využité k celému radu neformálnych stretnutí a rozhovorov na bilaterálnej úrovni ako aj stretnutiu ICAO rotačnej skupiny CERG. Konkrétnymi výsledkami bilaterálnych rokovaní sú v mesiaci november 2007 dohodnuté nové vzťahy a podmienky v leteckých dopravných službách medzi SR a Izraelom a SR a Singapúrom.

ZÁVER

	Delegácia SR postupovala v súlade so Smernicou pre postup delegácie SR na rokovaniach 36. zasadnutia Valného zhromaždenia ICAO.  

	Celkovo bolo prijatých 34 rezolúcií. Ich zoznam je v prílohe.

	Závery 36. VZ ICAO predstavujú nosný program civilného letectva na nasledovné 3-ročné obdobie. Jednotlivé rezolúcie sú postupne rozpracovávané a formou tzv. štátnych listov sa začínajú uplatňovať v  činnosti ICAO pre jeho členov. Na tieto podnety musí ministerstvo ako aj Letecký úrad reagovať. Závery určujú hlavnú stratégiu v činnosti MDPT SR a organizácií civilného letectva najmä v  oblasti bezpečnosti (ICAO bezpečnostný program), ochrany civilného letectva pred činmi nezákonného zasahovania (bezpečnostná ochrana a  jej audity), činnosti rotačnej skupiny CERG (v súčasnosti reprezentovanej Rumunskom), v oblasti poistenia leteckých dopravcov za škody spôsobené voči tretím osobám a spojené s vojnovým rizikom a terorizmom, v oblasti regulovania leteckej dopravy, v oblasti právnych nástrojov pre civilné letectvo (revízia Ženevského dohovoru o zodpovednosti za škody na povrchu, implementácia štandardov a odporúčaní ako sú stanovené v prílohách Dohovoru o medzinárodnom civilnom letectve, Chicago, 1944).

Závery 36. VZ ICAO budú ďalej analyzované a zvlášť sledované na pôde Európskej komisie (ďalej len „EK“) a Európskej konferencie civilného letectva (ECAC). Týmto organizáciám   vymedzujú rámec regionálnej politiky. 

Za neúspech európskeho regiónu sa považuje prijatie rezolúcie A36-22 o politike ICAO na poli ochrany životného prostredia. Napriek enormnému úsiliu na formálnych aj neformálnych rokovaniach sa EÚ nepodarilo presadiť globálny súhlas so zahrnutím emisií z leteckej dopravy do obchodovania s emisiami. Najviac voči tomu vystupovali Austrália, Kanada, USA, Čína, Argentína, Brazília a  Nigéria s  podporou rozvojových krajín. Príloha L tejto rezolúcie predpokladá vzájomnú dohodu pred tým, ako sú dopravcovia tretej krajiny zahrnutí do schémy obchodovania. Rovnako predlžuje moratórium na použitie poplatkov za emisie. Z toho dôvodu EÚ vyjadrila rezervovaný postoj k tejto časti rezolúcie. Rovnako odlišný postoj má aj k prílohe K (Program opatrení), ktorú považuje za málo ambicióznu a odrážajúcu prevažne politiku USA. Čiastočným úspechom je to, že do programu opatrení sa dostala úloha, aby Rada ICAO zvolala špeciálne rokovanie - (mimoriadne) Valné zhromaždenie ICAO len k tejto téme v  r. 2009. EÚ vo svojom písomnom stanovisku vyzvala, aby sa toto stretnutie uskutočnilo pred plánovanou revíziou Kjótskeho protokolu, ktoré sa má uskutočniť  v decembri 2009. 

Závery prijaté k bezpečnosti, bezpečnostnej ochrane, navigačným službám, reforme ICAO ako aj výsledky volieb sú hodnotené vysoko a splnili očakávania EÚ.

Účasť delegácie SR na 36. VZ ICAO splnila svoj účel.

V nadchádzajúcom období (roky 2008-2010) je preto úlohou orgánov štátnej správy v civilnom letectve (MDPT SR a Letecký úrad SR) implementovať závery 36. VZ ICAO do svojej činnosti a  do praxe v  podmienkach SR. 

Do konca r. 2008 bude úlohou MDPT SR v spolupráci s MZV SR a MF SR pripraviť materiál na rokovanie vlády SR o kandidatúre a zabezpečení podpory pre členstvo SR v Rade ICAO na obdobie 2011-2013.